Document ID: 32000D0707

Komission päätös,
tehty 6 päivänä marraskuuta 2000,
yhteisön rahoitustuesta suu- ja sorkkatautirokotteen valmistukseen tarkoitetun antigeenin varastoinnille Ranskassa, Italiassa ja Yhdistyneessä kuningaskunnassa ja päätöksen 2000/112/EY muuttamisesta
(tiedoksiannettu numerolla K(2000) 3175)
(2000/707/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella (EY) N:o 1258/1999(2), ja erityisesti sen 14 artiklan,
sekä katsoo seuraavaa:
(1) Yhteisön suu- ja sorkkatautirokotevaraston perustamisesta 11 päivänä joulukuuta 1991 tehdyssä neuvoston päätöksessä 91/666/ETY(3), sellaisena kuin se on viimeksi muutettuna päätöksellä 1999/762/EY(4), säädetään, että antigeenipankkien perustaminen on osa yhteisön toimintaa, jolla luodaan yhteisön suu- ja sorkkatautirokotevarastoja.
(2) Mainitun päätöksen 3 artiklassa nimetään yhteisön varastoja pitäviksi antigeenipankeiksi "Laboratoire de pathologie bovine du Centre national d'études vétérinaires et alimentaires" Lyonissa Ranskassa ja "Istituto Zooprofilattico Sperimentale di Brescia" Italiassa sekä säädetään menettelyistä muiden laitosten nimeämiseksi antigeenipankeiksi komission päätöksellä.
(3) Komissio nimesi päätöksellä 2000/111/EY(5) Pirbrightissa Yhdistyneessä kuningaskunnassa sijaitsevan Merial SAS:n kolmanneksi antigeenipankiksi ja antoi säännökset antigeenin siirtämiseksi pankista, joka ei ole enää nimetty antigeenipankki. Yhteisön vuoden 2000 rahoitusosuuteen sovelletaan komission ja Merial SAS:n välillä tehtyä antigeenin siirtämistä ja varastointia koskevaa sopimusta tämän päätöksen mukaisesti.
(4) Yksityiskohtaisista säännöistä antigeenivarastojen jakamiseksi suu- ja sorkkatautirokotevarastoa koskevan yhteisön toiminnan yhteydessä perustettujen antigeenipankkien välillä ja päätösten 93/590/EY ja 97/348/EY(6) muuttamisesta 14 päivänä tammikuuta 2000 tehtyä komission päätöstä 2000/112/EY tiettyjen antigeenimäärien ja -tyyppien varastointipaikan osalta sovelletaan 1 päivästä helmikuuta 2000. Antigeenin siirtäminen Pirbrightissa sijaitsevasta Institute for Animal Healthistä Pirbrightissa sijaitsevaan Merial SAS:ään viivästyi kuitenkin teknisistä syistä, minkä vuoksi Pirbrightissa sijaitseva Institute for Animal Health toimi edelleen yhteisön antigeenipankkina kunnes antigeenin siirrot saatiin päätökseen 28 päivänä kesäkuuta 2000.
(5) Näiden antigeenipankkien tehtävät ja velvollisuudet määritellään päätöksen 91/666/ETY 4 artiklassa ja yhteisön tuen edellytyksenä on oltava näiden tehtävien ja velvollisuuksien täyttäminen.
(6) Yhteisön rahoitustukea olisi myönnettävä näitä palveluja yhteisölle tarjoaville antigeenipankeille, jotta ne voisivat toteuttaa mainitut tehtävät ja velvollisuudet vuonna 2000.
(7) Talousarvioon liittyvistä syistä yhteisön tukea olisi myönnettävä yhden vuoden ajaksi.
(8) Varainhoidon valvonnan vuoksi olisi sovellettava neuvoston asetuksen (EY) N:o 1258/1999 8 ja 9 artiklaa.
(9) Päätös 2000/112/EY olisi muutettava, jotta voitaisiin ottaa huomioon antigeenin siirtämisen viivästyminen Institute for Animal Healthistä Pirbrightissa Yhdistyneessä kuningaskunnassa sijaitsevaan Merial SAS:ään.
(10) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Yhteisö myöntää Ranskalle rahoitustukea suu- ja sorkkatautirokotteen valmistukseen tarkoitetun antigeenin varastointia varten.
2. Lyonissa Ranskassa sijaitseva "Laboratoire de pathologie bovine du Centre national d'études vétérinaires et alimentaires" varastoi 1 kohdassa tarkoitetun antigeenin. Päätöksen 91/666/ETY 4 artiklan säännöksiä sovelletaan.
3. Yhteisön rahoitustuki on enintään 30000 euroa ajanjaksolla 1 päivästä tammikuuta 31 päivään joulukuuta 2000.
2 artikla
1. Yhteisö myöntää Italialle rahoitustukea suu- ja sorkkatautirokotteen valmistukseen tarkoitetun antigeenin varastointia varten.
2. Italiassa sijaitseva "Istituto Zooprofilattico Sperimentale di Brescia" varastoi 1 kohdassa tarkoitetun antigeenin. Päätöksen 91/666/ETY 4 artiklan säännöksiä sovelletaan.
3. Yhteisön rahoitustuki on enintään 30000 euroa ajanjaksolla 1 päivästä tammikuuta 31 päivään joulukuuta 2000.
3 artikla
1. Yhteisö myöntää Yhdistyneelle kuningaskunnalle rahoitustukea suu- ja sorkkatautirokotteen valmistukseen tarkoitetun antigeenin varastointia varten.
2. Pirbrightissa Yhdistyneessä kuningaskunnassa sijaitseva "Institute for Animal Health" varastoi 1 kohdassa tarkoitetun antigeenin. Päätöksen 91/666/ETY 4 artiklan säännöksiä sovelletaan.
3. Yhteisön rahoitustuki on enintään 15000 euroa ajanjaksolla 1 päivästä tammikuuta 30 päivään kesäkuuta 2000.
4 artikla
1. Edellä 1 artiklan 3 kohdassa, 2 artiklan 3 kohdassa ja 3 artiklan 3 kohdassa tarkoitettu yhteisön rahoitustuki maksetaan sen jälkeen, kun kyseinen jäsenvaltio on esittänyt asiakirjat, joilla todistetaan tehtävien suorittaminen.
2. Edellä 1 kohdassa tarkoitetut asiakirjat on toimitettava komissiolle ennen 1 päivää maaliskuuta 2001, ja niihin on sisällyttävä
a) seuraavat tekniset tiedot:
- varastoidun antigeenin määrä ja tyyppi (varastokirjanpito)
- käytetyt varastointilaitteet (tankkien tyyppi, numero ja kapasiteetti)
- turvajärjestelmä (lämpötilan valvonta, varkaudenesto)
- vakuutusjärjestelyt (tulipalo, onnettomuudet);
b) rahoitustiedot (liitteessä olevan taulukon täyttäminen).
5 artikla
Asetuksen (EY) N:o 1258/1999 8 ja 9 artiklaa sovelletaan soveltuvin osin.
6 artikla
Muutetaan päätöksen 2000/112/EY 3 artiklassa oleva ilmaisu "1 päivästä helmikuuta 2000" ilmaisuksi "1 päivästä heinäkuuta 2000".
7 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä marraskuuta 2000.

Labels: 19
5
0
3
6
18